壽梁漕
作者：吳泳
朝代：宋

paragraphs: 維日在婁春事殷，維桐始華天氣新。
亂紅遶樹綠幄均，櫻筍又薦冰盤珍。
知是燕胎協卜、牛宿會辰，繡衣立當霄漢春。
驪駕飛度天河津，帕中玉屑糧未陳。
鏡裏寶月光逼真，廉如一條冰照人，健如九臯鶴離羣。
舌根不道煙火塵，鼻端那受富貴熏。
手探囊方皆木神，袖出薦紙生煙雲。
兕觥祇酌春酒醇，衣佩更取秋蘭紉。
民居安安鴻鴈賓，吏膽帖帖烏鳶馴。
王母之桃莊生椿，寧如洙泗一字仁。
願言福星當紫宸，光照鄰女長無貧。